NARIADENIE KOMISIE (ES) č. 377/2008
z 25. apríla 2008,
ktorým sa vykonáva nariadenie Rady (ES) č. 577/98 o organizácii výberového zisťovania pracovných síl v Spoločenstve, pokiaľ ide o kódovanie, ktoré sa bude od roku 2009 používať na prenos údajov, využitie časti výberového súboru na zber údajov v súvislosti so štrukturálnymi premennými a definovanie referenčných štvrťrokov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), a najmä na jeho články 1 a 4 ods. 3,
keďže:
(1)
Podľa článku 1 nariadenia (ES) č. 577/98 sa vyžaduje, že v prípade kontinuálneho zisťovania vypracúva zoznam týždňov tvoriacich príslušné štvrťroky Komisia.
(2)
V súlade s článkom 4 ods. 3 nariadenia (ES) č. 577/98 sú potrebné vykonávacie opatrenia, aby sa stanovilo kódovanie premenných, ktoré sa majú používať pri prenose údajov.
(3)
Na základe článku 4 ods. 4 nariadenia (ES) č. 577/98 možno určiť zoznam premenných, ďalej len štrukturálnych premenných, z ukazovateľov zisťovaní, ktoré sa zisťujú iba ako ročné priemery vzťahujúce sa na 52 týždňov, a nie ako štvrťročné priemery. Preto treba stanoviť podmienky pre využívanie časti výberového súboru pri zbieraní údajov v súvislosti so štrukturálnymi premennými.
(4)
So zreteľom na dôležitosť údajov o zamestnanosti a nezamestnanosti, súčty pre tieto ukazovatele by mali byť konzistentné bez ohľadu na to, či boli vyrátané na základe ročnej časti výberového súboru alebo na základe ročného priemeru štyroch štvrťročných častí výberového súboru.
(5)
So zreteľom na dôležitosť zozbieraných údajov v moduloch ad hoc by informácie mali byť kombinovateľné s akoukoľvek inou premennou v zisťovaní.
(6)
Podľa nariadenia (ES) č. 577/98 zmeneného a doplneného nariadením Európskeho parlamentu a Rady (ES) č. 1372/2007 je prenos premennej „príjem z hlavného zamestnania“ povinný. Preto by sa malo kódovanie premenných zmeniť a doplniť.
(7)
Nariadenie Komisie (ES) č. 430/200, ktorým sa vykonáva nariadenie Rady (ES) č. 577/98 o organizácii výberového zisťovania pracovných síl v Spoločenstve v súvislosti s kódovaním, ktorá sa bude od roku 2006 používať na prenos údajov, ako aj na využitie časti výberového súboru na zber údajov v súvislosti so štrukturálnymi premennými (2), definuje kódovanie, ktoré sa má používať na prenos údajov od roku 2006. Je však potrebné zmeniť systém kódovania od roku 2009 s cieľom zohľadniť zmeny v dvoch premenných (oblasť najvyššej úrovne úspešne ukončeného vzdelania alebo ďalšieho vzdelania a mesačný príjem z hlavného zamestnania), zodpovedajúcim spôsobom upraviť stĺpce na prenos údajov a opraviť niektoré chyby a vynechania týkajúce sa filtra pri ďalších premenných. Nariadenie Komisie (ES) č. 430/2005 by sa preto malo zrušiť s účinnosťou od 1. januára 2009.
(8)
Opatrenia ustanovené v tomto nariadení sú v súlade so stanoviskom Výboru pre štatistické programy, ktorý bol zriadený rozhodnutím Rady 89/382/EHS, Euratom (3),
PRIJALA TOTO NARIADENIE:
Článok 1
Štrukturálne premenné
Podmienky pre využívanie časti výberového súboru pri zbere údajov v súvislosti so štrukturálnymi premennými sú stanovené v prílohe I.
Článok 2
Referenčné štvrťroky
Definícia referenčných štvrťrokov uplatňovaná od roku 2009 je stanovená v prílohe II.
Článok 3
Kódovanie
Kódy pre premenné, ktoré treba použiť na prenos údajov od roku 2009, sú stanovené v prílohe III.
Článok 4
Zrušenie
Nariadenie (ES) č. 430/2005 sa zrušuje s účinnosťou od 1. januára 2009.
Článok 5
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. apríla 2008